
Cuprins 


Dacă voi nu mă vreţi, eu vă vreu...! 


Ai să dai samă, doamnă! 





Capul lui Moţoc vrem 
De mă voi scula, pre mulţi am să popesc şi eu... 


Alexandru Lăpuşneanul (1564 - 1569) 


de Constantin Negruzzi 


Dacă voi nu mă vreţi, eu vă vreu...! 


Iacov Eraclid, poreclit Despotul, perise ucis de buzduganul lui Ştefan Tomşa, care acum cîrmuia 
țara, dar Alexandru Lăpuşneanul, după înfrîngerea sa în două rînduri, de oştile Despotului, fugind la 
Constantinopol, izbutise a lua oşti turceşti şi se înturna acum sa izgonească pre răpitorul Tomşa şi să-şi ia 
scaunul, pre care nu l-ar fi perdut, de n-ar fi fost vîndut de boieri. Intrase în Moldavia, întovărăşit de 
şepte mii spahii şi de vreo trei mii oaste de strînsură. Însă pe lîngă aceste, avea porunci împărăteşti cătră 
hanul tatarilor Nogai, ca să-i deie oricît ajutor de oaste va cere. 

Lăpuşneanul mergea alăturea cu vornicul Bogdan, amindoi călări pe armasari turceşti şi înarmați 
din cap pănăîn picioare. 

-Ce socoti, Bogdane, zise după puţină tăcere, izbîndi-vom oare? 

- Să nute îndoieşti, măria-ta, răspunse curtezanul, ţara geme subt asuprirea Tomşei. Oastea toată 
se va supune cum i se va făgădui mai mare simbrie. Boierii, cîți i-au mai lăsat vii, numai frica morții îi 
mai ţine, dar cum vor vedea că măria-ta vii cu putere, îndată vor alerga şi-l vor lăsa. 

- Să deie Dumnezeu să n-aibi nevoie a face ceea ce au făcut Mircea-vodă la munteni; dar ţi-am 
mai spus, eu îi cunosc pre boierii noştri, căci am trăit cu dînşii. 

- Aceasta rămîne la înaltă înțelepciunea măriei-tale. 

Vorbind aşa, au ajuns aproape de Tecuci, unde poposiră la o dumbravă. 

- Doamne, zise un aprod apropiindu-se, nişte boieri sosind acum cer voie să se înfățişeze la 
măria-ta. 

- Vie, răspunse Alexandru. 

Curînd intrară sub cortul unde el şedea încungiurat de boierii şi căpitanii săi, patru boieri, din care 
doi mai bătrîni, iar doi juni. Aceştii erau vornicul Moţoc, postelnicul Veveriță, spatarul Spancioc şi 
Stroici. 

Apropiindu-se de Alexandru-vodă, se închinară pînă la pămînt, fără a-i săruta poala după obicei. 

-Bine-aţi venit, boieri! zise acesta silindu-se a zimbi. 

-Să fii mata sănătos, răspunseră boierii. 

- Am auzit, urmă Alexandru, de bîntuirile țării şi am venit s-o mîntui; ştiu că țara m-aşteaptă cu 
bucurie. 

- Să nu bănuieşti, măria-ta, zise Moţoc, ţara este liniştită şi poate că măria-ta ai auzit lucrurile 
precum nu sînt; căci aşa este obiceiul norodului nostru, să facă din țînțar armăsar. Pentru aceea obştia ne- 
au trimis pre noi să-ți spunem că norodul nu te vrea, nici te iubeşte şi m.ta să te întorci înapoi ca. 

- Dacă voi nu mă vreţi, eu vă vreau, răspunse Lăpuşneanul, a căruia ochi scîntieră ca un fulger, şi 
dacă voi nu mă iubiţi, cu vă iubesc pre voi şi voi merge ori cu voia, ori fără voia voastră. Să mă-ntorc? 
Mai degrabă-şi va întoarce Dunărea cursul îndărăpt. A! Nu mă vrea ţara? Nu mă vreţi voi, cum 
înțăleg? ll 

-  Solului nu i se taie capul, zise Spancioc; noi sîntem datori a-ţi spune adevărul. Boierii sînt 
hotărîţi a pribegi la unguri, la leşi şi la munteni, pe unde au toţi rude şi prieteni. Vor veni cu oşti streine şi 
vai de biata ţară cînd vom avea războaie între noi şi poate şi măriei-tale nu-i va fi bine, pentru că domnul 
Tomşa. 

-Ticălos nu poate fi acel ce s-au învrednicit a se numi unsul lui Dumnezeu, zise Veveriţă. 

- Au doar nu sînt și eu unsul lui Dumnezeu? au doar nu mi-aţi jurat şi mie credință, cînd eram 
numai stolnicul Petre? Nu m-aţi ales voi? Cum au fost oblăduirea mea? Ce sînge am vărsat? Care s-au 
întors de la uşa mea, fără să cîştige dreptate şi mîngiiere? Şi însă, acum nu mă vreţi, nu mă iubiți? Ha! ha! 
ha! 


Rîdea; muşchii i se suceau în rîsul acesta şi ochii lui hojma clipeau. 

- Cu voia măriei-tale, zise Stroici, vedem că moşial?l noastră a să cadă de isnoavă în călcarea 
păgînilor. Cînd astă negură de turci va prăda şi va pustii ţara, pe ce vei domni măria-ta? 

-ŞI cu ce vei sătura lăcomia acestor cete de păgîni ce aduci cu măria-ta? adăogi Spancioc. 

- Cu averile voastre, nu cu banii țăranilor pre care-i jupiţi voi. Voi mulgeți laptele țării, dar au 
venit vremea să vă mulg şi eu pre voi. Destul, boieri! Întoarceţi-vă şi spuneţi celui ce v-au trimis ca să se 
ferească să nu dau peste el, de nu vrea să fac din ciolanile lui surle şi din pelea lui căptuşeală dobelor 
mele. 

Boierii ieşiră mîhniți; Moțoc rămase. 

-Ce-ai rămas? întrebă Lăpuşneanul. 

- Doamne! Doamne! zise Moţoc, căzînd în genunchi, nu ne pedepsiţi pre noi după fărădelegile 
naostre! Adă-ţi aminte că eşti pămînteani], adă-ţi aminte de zisa scripturei şi iartă greşiţilor tăi! 

Cruţă pre biata ţară. Doamne! sloboade oştile aceste de păgîni; vină numai cu cîţi moldoveni ai pe 
lîngă măria-ta şi noi chizeşluim că un fir de păr nu se va clăti din capul înălțimei-tale; şi de-ţi vor trebui 
oşti, ne vom înarma noi cu femei şi copii, vom rădica ţara în picioare, vom rădica slugile şi vecinii 
noştri. Incredi-te în noi! 

- Să mă-ncred în voi? zise Lăpuşneanul înțelegînd planul lui. Pesemne gîndeşti că eu ştiu 
zicătoareal“l moldovenească: „Lupul părul schimbă, iar năravul ba“? Pesemne nu vă cunosc eu şi pre tine 
mai vîrtos? Nu ştiu, că fiind mai mare peste oştile mele, cum ai văzut că m-au biruit, m-ai lăsat? Veveriţă 
îmi este vechi duşman, dar încăi niciodată nu s-au ascuns; Spancioc este încă tînăr, în inima lui este iubire 
de moşie; Îmi place a privi sumeţia lui, pre care nu se sileşte a o tăinui. Stroici este un copil, care nu 
cunoaşte încă pre oameni, nu ştie ce este îmbunarea şi minciuna; lui i se par că toate paserile ce zboară se 
mănîncă. Dar tu, Moţoace? învechit în zile rele, deprins a te ciocoi la toți domnii, ai vîndut pre Despot, 
m-ai vîndut şi pre mine, vei vinde şi pre Tomşa; spune-mi, n-aş fi nătărău de frunte, cănd m-aş încrede în 
tine? Eu te iert însă, c-ai îndrăznit a crede că iar mă vei putea înşela, şi îți făgăduiesc că sabia mea nu se 
va miînji în sîngele tău; te voi cruța, căci îmi ești trebuitor, ca să mă uşurezi de blăstemurile norodului. 
Sînt alți trîntori de care trebuie curăţit stupul. 

Moţoc îi sărută mina, asemenea cînelui care, în loc să muşce, linge mîna care-l bate. El era 
mulțămit de făgăduinţa ce cîştigase; ştia că Alexandru-vodă a să aibă nevoie de un intrigant precum el. 
Deputaţii erau porunciţi de Tomşa, ca neputînd înturna pre Lăpuşneanul din cale, să-şi urmeze drumul la 
Constantinopol, unde, prin jalobe şi dare de bani, să mijlocească mazilia lui. Dar văzînd că el venea cu 
însuşi învoirea Porții; pe de alta, sfiindu-se a se întoarce fără nici o ispravă la Tomşa cerură voie să 
rămilie a-l întovărăşi. Acesta era planul lui Moţoc ca să se poată lipi de Lăpuşneanul. Voia li se dete. 


Ai să dai samă, doamna! 


Tomşa, nesimţindu-se în stare a se împotrivi, fugise în Valahia şi Lăpuşneanul nu întîlnise nici o 
împiedicare în drumul său. Norodul pretutindene îl întîmpina cu bucurie şi nădejde, aducîndu-şi aminte de 
întăia lui domnie, în care el nu avusese vreme a-şi dezvălui urîtul caracter. 

Boierii însă tremurau. Ei aveau două mari cuvinte a fi îngrijiţi: ştiau că norodul îi urăşte, şi pre 
domn că nu-i iubeşte. 

Îndată ce sosise, Lăpuşneanul porunci să împle cu lemne toate cetăţile Moldaviei, afară de Hotin şi 
le arse, vrînd să strice prin aceasta azilul nemulțămiţilor, carii de multe ori, subt adăpostul zidurilor 
acestora, urzeau comploturi şi aţițau revolte. Ca să sece influința boierilor şi să stirpească scuiburile 
feudalităţii, îi despoia de averi sub feluri de pretexte, lipsindu-i cu chipul acesta de singurul mijloc cu 
care puteau ademeni şi corumpe pre norod. 

Dar nesocotind de ajuns planul acesta, îi omorea din cînd în cînd. La cea mai mică greşeală 


dregătorească, la cea mai mică plîngere ce i s-arăta, capul vinovatului se spînzura în poarta curţii, cu o 
țidulă vestitoare greşalei lui, adevărate sau plăsmuite şi el nu apuca să putrezească, cînd alt cap îi lua 
locul. 

Nime nu îndrăznea a grăi împotriva lui, cu cît mai vîrtos a lucra ceva. O gvardie numeroasă de 
lefecii albanezi, serbi, unguri, izgoniți pentru relele lor fapte, îşi aflaseră scăpare lîngă Alexandru, care, 
plătindu-i bine, îi avea hărăziți; iar oştile moldovene, sub căpitani creature a lui, le ţinea pe margeni; 
slobozînd însă pre ostaşi pe la casele lor, le mărginise în puţin număr. 

Întru o zi el se primbla singur prin sala palatului domnesc. Avusese o lungă vorbă cu Moţoc, care 
intrase iar în favor şi care ieşea, după ce îi înfățoşăse planul unei nouă contribuţii. Se părea neastîmpărat, 
vorbea singur şi se cunoştea că meditează vreo nouă moarte, vreo nouă daună, cînd o uşă laturalnică 
deschizîndu-se, lăsă să intre doamna Ruxanda. 

La moartea părintelui ei, bunului Petre Rareş, care — zice hronica — cu multă jale şi mîhniciune a 
tuturor sau îngropat în sf. monastirea Probota, zidită de el, Ruxanda rămăsese în fragedă vîrstă, sub 
tuturatul a doi fraţi mai mari, liaş şi Ștefan. Iliaş, urmînd în tronul părintelui său, după o scurtă şi 
desfrînată domnie, se duce la Constantinopol, unde îmbrăţoşă mahometismul şi în locul lui se sui pe tron 
Ştefan. Acesta fu mai rău decît fratele său; începu a sili pre străini şi pre catolici a-şi lepăda relegea, şi 
multe familii bogate ce se locuiseră în ţară pribegiră din pricina aceasta, aducînd sărăcie pămintului şi 
cădere negoţului. Boierii care, cei mai mulţi, era încuscriţi cu polonii şi cu ungurii, se supărară, şi 
corăspunzindu-se cu boierii pribegi, hotărîră pieirea lui. Poate ar fi mai întîrziat a-şi pune în lucrare 
planul, dacă desfrînarea lui nu l-ar fi grăbit. „Nu hălăduia de răul lui nici o Jupîneasă, dacă era 
frumoasă,“, zice hronicarul în naivitatea sa. Într-o zi, cînd se afla la Țuţora, nemaiaşteptind sosirea 
boierilor pribegi, boierii ce erau cu dînsul, ca să nu-l scape, au tăiat frînghiile cortului sub carele el 
şedea şi, dînd năvală, l-au ucis. 

Acum numai Ruxanda rămăsese din familia lui Petru Rareş şi pre dînsa boierii ucigaşi o hotărîseră 
a fi soţie un oarecărui numit Jolde, pre care ei îl alesesără de domn. Dar Lăpuşneanul, ales de boierii 
pribegi, întîmpinînd pre Joldea, îl birui şi prinzindu-l îi tăie nasul şi-l dete la călugărie; şi ca să tragă 
inimile norodului în care via încă pomenirea lui Rareş, se însură şi luă el pre fiica lui. 

Astfel gingaşa Ruxanda ajunsesă a fi parte biruitorului. 

Cînd intră în sală, ea era îmbrăcată cu toată pompa cuvenită unii soţii, fiice şi surori de domn. 

Peste zobonull?l de stofă aurită, purta un benişel de felendreşi€! albastru blănit cu samur, a căruia 
miînice atîrnau dinapoi; era încinsă cu un colan de aur, ce se închia cu mari paftale de matostat, 
împregiurate cu petre scumpe; iar pe grumazii ei atîrna o salbă de multe şiruri de margaritar. Şlicul de 
samur, pus cam într-o parte, era împodobit cu un surguci alb şi sprijinit cu o floare mare de smaragde. 
Părul ei, după moda de atuncea, se împărțea despletit pe umerii şi spatele sale. Figura ei avea acea 
frumuseță care făcea odinioară vestite pre femeile României şi care se găseşte rar acum, degenerînd cu 
amestecul naţiilor străine. Ea însă era tristă şi tînjitoare, ca floarea espusă arşiţii soarelui, ce nu are 
nimică s-o umbrească. Ea văzuse murind pre părinţii săi, privise pre un frate lepădîndu-şi relegea şi pre 
celălalt ucis; şi mai întăi hotărîtă de obştie a fi soţia lui Jolde (pre care nici îl ştia), acum fusese silită de 
aceeaşi obştie, care dipoza de inima ei făr-a o mai întreba, a da mina lui Alexandru-vodă, pre care 
cinstindu-l şi supuindu-i-se ca unui bărbat, ar fi voit să-l iubească, dacă ar fi aflat în el cît de puţină 
simţire omenească. 

Apropiindu-se, se plecă şi-i sărută mina. Lăpuşneanul o apucă de mijloc, şi rădicînd-o ca pre o 
pană, o puse pe genunchii săi. 

- Ce veste, frumoasa mea doamnă? zise el sărutînd-o pre frunte; ce pricină te face astăzi, cînd nu-i 
sărbătoare, a-ți lăsa fusele? Cine te-au trezit aşa de dimineaţă? 

-  Lacrimilor jupîneselor văduve care se varsă la uşa mea şi care strigă răsplătire la domnul 
Hristos şi la sfînta născătoare, pentru sîngele care verşi. 


Lăpuşneanul, posomorîndu-se, desfăcu braţele; Ruxanda căzu la picioarele lui. 

- O, bunul meu domn! viteazul meu soţ! urmă ea, destul! Ajungă atîta sînge vărsat, atîte văduvii, 
atîţa sărimanil!] ! Gîndeşte că măria-ta eşti prea puternic şi că nişte săraci boieri nu-ţi pot strica. Ce-ţi 
lipseşte măriei-tale! N-ai cu nime război; ţara este liniştită şi supusă. Eu, Dumnezeu ştie! cît te iubesc! şi 
copiii măriei-tale sînt frumoşi şi tineri. Judecă că după viaţă este şi moarte şi că măria-ta eşti muritor şi 
ai să dai seamă! Pentru că, cu monăstirile nu se răscumpără sîngele, ci mai ales ispiteşti şi înfrunţi pre 
Dumnezeu, socotind că făcînd biserci îl poţi împăca, şi... 

-  Mutere nesocotită! strigă Lăpuşneanul sărind drept în picioare şi mîna lui, prin deprindere, se 
răzăma pe junghiul&! din cingătoarea sa; dar îndată, stăpînindu-se, se plecă şi, rădicînd pre Ruxanda de 
Jos: 

- Doamna mea! îi zise, să nu-ți mai scape din gură astfel de vorbe nebune, că, zău, nu ştiu ce se 
poate întîmpla. Mulţămeşte sfintului mare mucenic Dimitrie izvoritorul de mir, a cărui hram se 
prăznuieşte la biserica ce noi i-am făcut la Pîngăraţi, că ne-au oprit de a face un păcat, aducîndu-ne 
aminte că eşti mama copiilor noştri. 

- De aş şti că mă vei şi omori, nu pot să tac. leri, cînd voiam să intru, o jupîneasă cu cinci copii s- 
au aruncat înaintea rădvanului!”! meu şi m-au oprit arătîndu-mi un cap intuit în poartea curţii; „Ai să dai 
seamă, doamnă! îmi zise, că laşi pre bărbatul tău să ne taie părinții, bărbații şi frații. Uită-te, doamnă, 
acesta-i bărbatul meu, tatăl copiilor acestora, care au rămas săraci! Uită-te!“ şi îmi arăta capul sîngeros 
şi capul se uita la mine grozav! Ah! Stăpîne! de atunci neîncetat văd capul acela şi mi-e tot frică! Nu pot 
să mă odihnesc. 

-Şi ce vrei? întrebă Lăpuşneanul zîimbind. 

- Vreau să nu mai verşi sînge, să încetezi cu omorul, să nu mai văd capete tăiete, să sare inima din 
mine. 

- Îţi făgăduiesc că de poimîne nu vei mai vedea, răspunse Alexandru-vodă; şi mîne îți voi da un 
leac de frică. 

-Cum? ce vrei să zici? 

- Mine vei vedea. Acum, dragă doamnă, du-te de-ți vezi copiii şi caută de casă cum se cuvine 
unei bune gospodine şi pune la cale să ne gătească un ospăț, căci mine dau masă mare boierilor. 

Doamna Ruxanda ieşi după ce iarăşi îi sărută mîna. 

Bărbatul său o pitrecu pînă la ușă. 

-Ei! pus-ai toate la cale? întrebă el, viind grabnic cătră armașul său, care intrase atunce. 

-  “Toteste gata. 

Dar oare vor veni? 

- Vor veni. 


Capul lui Moţoc vrem 


De cu seară se făcuse de ştire tuturor boierilor să se adune a doua zi, fiind sărbătoare, la 
mitropolie, unde era să fie şi domnul, ca să asculte liturghia şi apoi să vie să prînzească la curte. Cînd 
sosi Alexandru-vodă, sfînta slujbă începuse şi boierii erau toţi adunaţi. Împotriva obiceiului său, 
Lăpuşneanul, în ziua aceea, era îmbrăcat cu toată pompa domnească. Purta corona Paleologilor şi peste 
dulama poloneză de catifea roşie, avea cabaniţa turcească. Nici o armă nu avea alta decît un mic junghi 
cu plăselele de aur; iar printre bumbii dulămii se zărea o zea de sîrmă. După ce a ascultat sf. slujbă, s-a 
coborit din strană, s-a închinat pe la icoane şi, apropiindu-se de racla sf. loan cel nou, s-a plecat cu mare 
smerenie şi a sărutat moaştele sfîntului. Spun că in minutul acela el era foarte galben la față şi că racla 
sfintului ar fi tresărit. După aceasta, suindu-se iarăşi în strană, se înturnă către boieri şi zise: „Boieri 
dumneavoastră! De la venirea mea cu a doua domnie şi pînă astăzi, am arătat asprime către mulţi; m-am 


arătat cumplit, rău, vărsînd sîngele multora. Unul Dumnezeu ştie de nu mi-a părut rău şi de nu mă căiesc 
de aceasta; dar dumneavoastră ştiţi că m-a silit numai dorința de a vedea contenind gîlcevirile şi 
vînzările unora şi altora, care ţinteau la răsipa ţării şi la peirea mea. Astăzi sînt altfel trebile. Boierii şi- 
au venit în cunoştiință; au văzut că turma nu poate fi fără păstor, pentru că zice mintuitorul; „Bate- voi 
păstorul, şi se vor împrăştia oile“. Boieri dumneavoastră! Să trăim de acum în pace, iubindu-ne ca nişte 
fraţi, pentru că aceasta este una din cele zece porunci: „Să iubeşti pre aproapele tău ca însuţi pre tine şi 
să ne iertăm unii pre alții, pentru că sîntem muritori, rugîndu-ne Domnului nostru lisus Hristos — îşi făcu 
cruce — să ne ierte nouă greşalele, precum iertăm şi noi greşiţilor noştri.“. Sfirşind această deşănţată 
cuvîntare, merse în mijlocul bisăricii şi, după ce se închină iarăşi, se înturnă spre norod în față, în 
dreapta şi în stînga, zicînd: 

-lertați-mă, oameni buni şi boieri dumneavoastră! 

- Dumnezeu să te ierte, măria-ta! răspunseră toți, afară de doi juni ce sta gînditori, răzămaţi de un 
mormînt lîngă uşă, însă nime nu le-a luat seama. Lăpuşneanul ieşi din biserică, poftind pre boieri să vie 
ca să ospăteze împreună; şi încălecînd, se înturnă la palat. Toţi se împrăştiară. 

-Cum îți pare? zise unul din boierii care i-am văzut că nu iertase pre Alexandru-vodă. 

- Te sfătuiesc să nu te duci astăzi la dînsul la masă, răspunse celălalt; şi se amestecară în norod. 
Aceşti erau Spancioc şi Stroici. La curte se făcuse mare gătire pentru ospățul acesta. Vestea se 
împrăştiase că domnul se împăcase cu boierii şi boierii se bucurau de o schimbare ce le da nădejde că 
vor putea ocupa iarăşi posturi, ca să adune nouă avuţii din sudoarea ţăranului. Cît pentru norod, el era 
indiferent; el din împăcarea aceasta nu aştepta vreun bine, nici prepunea vreun rău. Norodul se învoia cu 
oblăduirea lui Alexandru-vodă; cîrtea numai asupra ministrului său Moţoc, care întrebuința creditul ce-l 
avea la domn, spre împilarea gloatei. Căci, deşi era necontenite jalobele obştiei pentru jăfuirile lui 
Moţoc, Lăpuşneanul sau nu răspundea, sau nu le asculta. Ceasul prînzului apropiindu-se, boierii începură 
a veni călări, întovărăşiţi fieştecare de cîte două-trei slugi. Luau seamă însă că curtea era plină de lefecii 
înarmați şi că patru tunuri sta îndreptate spre poartă; dar socoteau că sînt puse pentru a serba, după 
obicei, ceremonia prin salve. Unii poate că şi prepuneau vreo cursă, dar odată intrînd, nu se mai putea 
înturna: căci porţile erau străjuite şi păzitorii porunciţi a nu lăsa să iasă nime. Adunîndu-se, boierii, 47 la 
număr, Lăpuşneanul se puse în capul mesii, avînd în dreapta pre logofătul Trotuşan şi în stînga pre 
vornicul Moţoc. Începură a zicel!Ol din surle: şi bucatele se aduseră pe masă. În Moldavia, pe vremea 
aceea, nu se introdusese încă moda mîncărilor alese. Cel mai mare ospăț se cuprindea în cîteva feluri de 
bucate. După borşul polonez, veneau mîncări greceşti ferte cu verdeţuri, care pluteau în unt; apoi pilaful 
turcesc, şi, în sfîrşit, fripturile cosmopolite. Pînza mesii şi şervetele erau de filaliul!ll ţesute în casă. 
Tipsiile pe care aduceau bucatele, talgerile şi păharele erau de argint. Pe lîngă părete sta aşezate în rînd 
mai multe ulcioare pîntecoase, pline de vin de Odobeşti şi de Cotnar şi la spatele fieştecăruia boier 
dvorea cîte o slugă, care dregeal!27l. Toate aceste slugi erau înarmate. În curte, pe lîngă două junci şi patru 
berbeci fripţi, erau trei poloboace desfundate, pline de vin; slujitorii mîncau şi beau; boierii mîncau şi 
beau. Acum capetele începuseră a se înfierbînta; vinul îşi făcea lucrare. Boierii închinau şi urau pre domn 
cu vivate zgomotoase, la care răspundeau lefeciii prin chiote şi tunurile prin bubuit. Acum era aproape a 
se scula de la masă, cînd Veveriţă ridică paharul şi închinînd zise: 

- Să trăieşti întru mulți ani, măria-ta! să stăpîneşti ţara în pace şi milostivul Dumnezeu să te 
întărească în gîndul ce ai pus de a nu mai strica pre boieri şi a bîntui norodul. N-apucă să sfirşească, căci 
buzduganul armaşului, lovind-l drept în frunte, îl obori la pămînt. 

- A! voi ocărîți pre domnul vostru! strigă acesta; la ei, flăcăi! În minut, toţi slujitorii de pe la 
spatele boierilor, scoțînd junghiurile, îi loviră; şi alţi ostaşi, aduşi de căpitanul de lefecii, intrară şi 
năpustiră cu sabiile în ei. Cît pentru Lăpuşneanul el luasă pre Moţoc de mină şi se trăsesă lîngă o 
fereastră deschisă, de unde privea măcelăria ce începuse. EI rîdea; iar Moţoc, silindu-se a rîde ca să 
placă stăpînului, simţea părul zburlindu-i-se pe cap şi dinţii săi clănțănind. Şi cu adevărat era groază a 


privi această scenă sîngeroasă. Inchipuiască-şi cineva într-o sală de cinci stînjeni lungă şi de patru lată, o 
sută şi mai mulți oameni ucigaşi şi hotărîți spre ucidere, călăi şi osîndiţi, luptîndu-se, unii cu furia 
deznădejdei, şi alții cu aprinderea beţiei. Boierii, neavînd nici o grijă, surprinşi mişăleşte pe din dos, 
fără arme, cădeau făr-a se mai împotrivi. Cei mai bătrîni mureau făcîndu-şi cruce; mulți însă din cei mai 
juni se apărau cu turbare; scaunele, talgerele, tacîmurile mesii se făceau arme în mina lor; unii, deşi 
răniți, se încleştau cu furie de gîtul ucigaşilor şi, nesocotind rănele ce priimeau, îi strîngeau pîn-îi 
înăduşeau. Dacă vreunul apuca vreo sabie, îşi vindea scump viaţa. Mulţi lefecii periră, dar în sfîrşit nu 
mai rămasă nici un boier viu. Patruzeci şi şepte de trupuri zăceau pe parchet! În lupta şi trînta aceasta, 
masa se răsturnase; ulcioarele se spărseseră şi vinul amestecat cu sînge făcuse o baltă pe lespezile salei. 
Odată cu omorul de sus, începuse uciderea şi în curte. Slugile boierilor, văzindu-se lovite fără veste de 
soldați, plecară de fugă. Puţini care scăpară cu viaţă, apucînd a sări peste ziduri, dasă larmă pe la casele 
boierilor; şi invitînd pre alte slugi şi oameni boiereşti, burzuluiseră norodul şi tot oraşul alergase la 
poarta curţii, pre care începuse a o tăia cu protivire. Gloata se întărîta din mult mai mult. Lăpuşneanul, 
pre care îl înştiințase de pornirea norodului, trimise pre armaşul să-i întrebe ce vor şi ce cer? Armaşul 
ieși. 

- Ei, vornice Moțoace, zise apoi înturnîndu-se spre acesta, spune, n-am făcut bine că m-am 
mîntuit de răii aceştii şi am scăpat țara de o aşa rîie? 

-  Măria-ta, ai urmat cu mare înțelepciune, răspunse mirşavul curtezan; eu de mult aveam de gînd 
să sfătuiesc pre m.ta la aceasta, dar văd că înţelepciunea măriei-tale au apucat mai nainte şi ai făcut bine 
că i-ai tăiat; pentru că. fiindcă. era să. — Văd că armaşul întirzie, zise Lăpuşneanul curmînd pre Moţoc, 
care se învălmăşea în vorbă. Îmi vine să poruncesc să deie cu tunurile în prostimea acea. Ha, cum socoti 
şi dumneata? 

- Aşa, aşa, să-i împuște cu tunurile; nu-i vreo pagubă c-or muri cîteva sute de mojici, de vreme ce 
au perit atîta boieri. Da, să-i omare de istov. 

-  M-aşteptam s-aud asemene răspuns, zise cu oţărîre Lăpuşneanul, dar să vedem întăi ce vror. In 
vremea aceasta, armaşul se suise pe poarta curții şi, făcînd semn, strigă: 

- Oameni buni! Măria-sa vodă întreabă ce vreţi şi ce ceriți? si pentru ce aţi venit aşa cu zurba? 
Prostimea rămasă cu gura căscată. Ea nu se aştepta la asemenea întrebare. Venise fără să ştie pentru ce au 
venit şi ce vrea. Începu a se strînge în cete, cete, şi a se întreba unii pe alţii ce să ceară. În sfîrşit începură 
a striga: 

-Să micşureze dăjdiile! — Să nu ne zapciască! 

- Sănune mai împlinească! — Să nu ne mai jăfuiască! 


- Am rămas săraci! — N-avem bani! — Ne i-au luat toţi Moţoc! — Moţoc! Moţoc! — El ne 
beleşte şi ne pradă! — EI sfătuieşte pre vodă! Să moară! 
- Moţoc să moară! — Capul lui Moţoc vrem! Acest din urmă cuvînt, găsind un eho în toate 


inimile, fu ca o schinteie electrică. Toate glasurile se făcură un glas şi acest glas striga: „Capul lui Moţoc 
vrem. 

-Ce cer? întrebă Lăpuşneanul, văzînd pre armaşul intrînd. 

-Capul vornicului Moţoc, răspunse. 

- Cum? Ce? strigă acesta sărind ca un om ce calcă pe un şărpe; n-ai auzit bine, firtate! vrei să 
şuguieşti, dar nu-i vreme de şagă. Ce vorbe sînt aceste? Ce să facă cu capul meu? îți spun că eşti surd; n- 
ai auzit bine! 

- Ba foarte bine, zise Alexandru-vodă, ascultă singur. Strigările lor se aud de aici. Într-adevăr, 
ostaşii nemaiîmpotrivindu-se, norodul începuse a se căţăra pe ziduri, de unde striga în gura mare: „Să ne 
deie pe Moţoc! Capul lui Moţoc vrem!“ 

- Oh! păcătosul de mine! strigă ticălosul. Maică preacurată fecioară, nu mă lăsa să mă 
prăpădesc!. Dar ce le-am făcut oamenilor acestora? Născătoare de Dumnezeu, scapă-mă de primejdia 


aceasta şi mă jur să fac o biserică, să postesc cît voi mai ave zile, să ferec cu argint icoana ta cea 
făcătoare de minuni de la monăstirea Neamţului!. Dar, milostive doamne, nu-i asculta pre nişte proşti, pre 
nişte mojici. Pune să deie cu tunurile într-înşii. Să moară toți! Eu sînt boier mare; ei sînt nişte proşti! 

-  Proşti, dar mulți, răspunse Lăpuşneanul cu sînge rece; să omor o mulţime de oameni pentru un 
om, nu ar fi păcat? Judecă dumneata singur. Du-te de mori pentru binele moşiei dumitale, cum ziceai 
însuţi cînd îmi spuneai că nu mă vrea, nici nu mă iubeşte ţara. Sînt bucuros că-ți răsplăteşte norodul 
pentru slujba ce mi-ai făcut, vînzîndu-mi oastea lui Anton Sechelel!3] şi mai pe urmă lăsîndu-mă si trecînd 
în partea Tomşii. 

- Oh! nenorocitul de mine! strigă Moţoc smulgîndu-şi barba, căci de pe vorbele tiranului 
înțelegea că nu mai este scăpare pentru el. Încai Lăsaţi-mă să mă duc să-mi pun casa la cale! fie-vă milă 
de jupîneasa şi de copilaşii mei! Lăsaţi-mă să mă spoveduiesc! Şi plîngea, şi țipa, şi suspina. 

- Destul! strigă Lăpuşneanul, nu te mai boci ca o muiere! fii român verde. Ce să te mai 
spoveduieşti? Ce-i să spui duhovnicului? că eşti un tiîlhar şi un vînzător? Asta o ştie toată Moldova. 
Haide! luați-l de-l daţi norodului şi-i spuneți că acest fel plăteşte Alexandru-vodă celor ce pradă ţara. 
Îndată armașul şi căpitanul de lefecii începură a-l târî. Ticăitul boier răcnea cît putea, vrînd să se 
împotrivească; dar ce puteau bătrînile lui mini împotriva acelor patru braţe zdravane care-l trăgeau! Vrea 
să se sprijinească în picioare, dar se împedeca de trupurile confraților săi şi luneca pe sîngele ce se 
închegase pe lespezi. În sfîrşit puterile îi slăbiră, şi sateliții tiranului, ducîndu-l pe poarta curții mai mult 
mort decît viu, îl îmbrînciră în mulțime. Ticălosul boier căzu în brațele idrei acestei cu multe capete, care 
întru o clipală îl făcu bucăţi. 

-lată cum plăteşte Alexandru-vodă la cei ce pradă ţara! ziseră trimişii tiranului. 

- Să trăiască măria-sa vodă! răspunse gloata. Şi mulțămindu-se de astă jertfă, se împrăştii. În 
vreme ce nenorocitul Moţoc perea acest fel, Lăpuşneanul porunci să rădice masa şi să strîngă tacîmurile; 
apoi pusă să răteze capetele ucişilor şi trupurile le aruncă pe fereastră. După aceea, luînd capetele, le 
aşăză în mijlocul mesii pe încet şi cu rînduială, puind pe ale celor mai mici boieri dedesubt şi pe a celor 
mai mari deasupra, după neam şi după ranguri, pînă ce făcu o piramidă de patruzeci şi şepte căpăţine, 
vîrful căra se închia prin capul unui logofăt mare. Apoi, spălîndu-se pe mini, merse la o uşă lăturalnică, 
trase zăvorul şi drugul de lemn care o închidea şi intră în apartamentul doamnei. De la începutul tragediei 
acestia, doamna Ruxanda, neştiind nimic de cele ce se petrecea, era îngrijită. Ea nu putea afla pricina 
zgomotului ce auzise, căci, după obiceiul vremii de atunci, femeile nu ieşeau din apartamentul lor şi 
slujnicele nu puteau risca în mijlocul unei oştimi ce nu cunoştea ce este disciplina. Una din ele, mai 
îndrăzneață, ieşind, auzise vorbă că este zurba asupra lui vodă şi adusese această veste stăpînei sale. 
Buna doamnă, temîndu-se de furia norodului, era spăriată, şi cînd a intrat Alexandru, a găsit-o rugîndu-se 
dinaintea icoanei, avînd copiii pe lîngă dînsa. 

-A! strigă ea, slavă Maicei Domnului că te văd! Mi-au fost tare frică. 

-Pentru aceea, precum ţi-am făgăduit, ţi-am gătit un leac de frică. Vină cu mine, doamnă. 

-Dar ce ţipete, ce strigări se auzeau? 

- Nimic. Slujitorii s-au fost luat la sfadă, dar s-au liniştit. Zicînd aceste, luă pre Ruxanda de mină 
şi o aduse în sală. Intru vederea grozavii privelişti, ea slobozi un țipet straşnic şi leşină. 

- Femeia tot femeie, zise Lăpuşneanul zîmbind; în loc să se bucure, ea se sparie. Și luînd-o în 
braţe, o duse în apartamenturile ei. Apoi înturnîndu-se iarăşi în sală, găsi pre căpitanul de lefecii şi pre 
armaşul aşteptîndu-l. 

- Tu pune să arunce peste zid hoiturile cînilor acestora, iar titvele să le înşire pre zid, zise 
lefeciului. Iar tu, adresîndu-se către armaş, să-mi pui mîna pe Spancioc şi pe Stroici. Însă Stroici şi 
Spancioc erau acum aproape de Nistru. Gonaşii îi ajunseră tocmai cînd treceau hotarul: 

- Spuneţi celui ce v-au trimis, strigă cătră ei Spancioc, că ne vom vedea pîn-a nu muri! 


De mă voi scula, pre mulţi am să popesc şi eu... 


Patru ani trecuseră de la scena aceasta, în vremea cărora Alexandru-vodă, credincios făgăduinței 
ce dase doamnei Ruxandei, nu mai tăiese nici un boier. Dar pentru ca să nu uite dorul lui cel tiranic de a 
vedea suferiri omeneşti, născoci feluri de schingiuiri. 

Scotea ochi, tăia mîni, ciuntea şi seca pe care avea prepus; însă presupusurile lui erau părelnice, 
căci nime nu mai cuteza a cîrti cît de puţin. 

Cu toate aceste, era neliniștit, căci nu putuse pune mina pe Spancioc şi pe Stroici, care şedeau la 
Cameniţă, aşteptînd şi pîndind vreme. Deşi avea doi gineri grafi cu mare influință la Curtea Polonei, era 
îngrijit de aceşti doi boieri, să nu învite pre poloni, care nu căutau decît pretexte, spre a întra în 
Moldavia; dar aceşti doi români erau prea buni patrioți ca să nu judece că războiul şi venirea oştilor 
străine ar fi fost peirea patriei. 

Lăpuşneanul le scrisese în mai multe rînduri ca să vie, legîndu-se prin cele mai mari jurăminte că 
nu le va face nimică, dar ei ştiau cît preţuieşte jurămîntul lui. Ca să-i privigheze mai de aproape, se mută 
în cetatea Hotinului, pre care o întări mai cu osăbire; însă aici se bolnăvi de lîngoare. Boala făcu răpezi 
înaintiri şi în curînd tiranul se văzu la ușa mormintului. 

În delirul figurilor, i se părea că vede toate jertfele cruziei sale, fioroase şi amenințătoare, 
îngrozindu-l şi chemîndu-l la judecata Dumnezeului dreptăţii. În deşert se învîrtea în patul durerii, căci nu 
putea afla ragaz. 

Chemind pe mitropolitul Teofan, pre episcopi şi pre boieri şi spuindu-le că se simte sosit la 
sfîrşitul vieţii, îşi ceru iertare de la toţi, umilindu-se; pe urmă îi rugă să le fie milă de fiul său Bogdan, 
pre care îl lasă moştean scaunului şi să-l ajute căci, fiind în fragedă vîrstă, încungiurat de puternici 
vrăjmaşi, nu se va pute apăra nici pre sine, nici pre ţară, de nu va fi unire între boieri şi de nu vor ave 
dragoste şi supunere cătră domn. 

- Cît pentru mine, urmă a zice, de mă voi şi ridica din boala aceasta, sînt hotărît a mă duce la 
călugărire în monăstirea Slatina, unde să mă spăsesc, cîte zile îmi va mai lăsa Dumnezeu. Deci, vă rog, 
părinți arhierei, de mă veți vedea aproape de moarte, să mă tundeți călugăr. 

Nu putu vorbi mai mult. Convulsiile îl apucară şi un leşin grozav ca moartea îi înghetă trupul, încît 
mitropolitul şi episcopii, crezînd că se sfârşeşte, îl călugăriră, puindu-i nume Paisie, dupre numele Petru, 
ce avea păn-a nu se face domn. 

După aceasta, salutînd pre doamna Ruxanda de regentă în vremea minorităţei fiului ei, proclamară 
pre Bogdan de domn. Apoi îndată porniră stafete pe la boierii din ţară şi emigraţi şi pe la capitanii 
oştilor. 

Abia amurgise cînd Stroici şi Spancioc sosiră. 

Descălecînd pe la gazde, alergară cu pripă la cetate. Cetatea era mută şi pustie ca un mormînt de 
urieş. Nu se auzea deciţ murmura valurilor Nistrului, ce izbea regulat stîncoasele ei coaste, sure şi goale 
şi strigătul monoton a ostaşilor pe lungile lor lance. Suindu-se în palat, îi cuprinse nu puţină mirare 
neîntîlnind pre nime; în sfîrşit, o slugă le arătă camera bolnavului. Voind să intre, auziră un mare zgomot 
şi se opriră ca să asculte. 

Lăpuşneanul se trezise din letargia sa. 

Deschizind ochii, văzu doi călugări stînd unul la cap şi altul la picioarele sale, neclintiți ca două 
statuie de bronz; se uită pe dînsul şi se văzu coperit cu o rasă; pe căpătiiul său sta un potcap. Vru să 
rădice mina şi se împedecă în nişte metanii de lînă. 1 se păru că visează şi iarăşi închise ochii; dar 
redeschizîndu-i peste puţin, văzu aceleşi lucruri, metaniile, potcapul, călugării. 

-  Cumte mai simţi, frate Paisie? îl întrebă unul din monahi, văzîndu-l că nu doarme. 

Numele acesta îi aduse aminte de toate cele ce se petrecuseră. Sîngele într-însul începu a ferbe 

ŞI, sculîndu-se pe jumătate: 


- Ce pocitănii sînt aceste? strigă. A! voi vă jucaţi cu mine! Afară, boaite! leşiţi! că pre toţi vă 
omor! Şi căuta o armă pe lîngă el, dar negăsind decît potcapul îl azvîrli, cu minie în capul unui călugăr. 

Întru auzul strigărilor lui, doamna cu fiul ei, mitropolitul, boierii, slugile întrară toţi în odaie. 

Chiar atunci cei doi boieri veniseră şi sta ascultînd la uşă. 

-  Alvoi m-aţi călugărit, striga Lăpuşneanul cu glas răguşat şi spărios; gîndiți că veţi scăpa de 
mine? Dar să vă iasă din minte! Dumnezeu sau dracul mă va însănătoşa, şi. 

-  Nenorocite, nu huli! îl curmă mitropolitul; uiţi că eşti în ceasul morţii! Gîndeşte, păcătosule, că 
eşti monah; nu mai eşti domn! Gîndeşte că prin hulele şi strigările tale sparii pre astă femeie nevinovată 
şi pre acest copil în care razemă nădejdea Moldaviei. 

-  Boaită făţarnică! adăogă bolnavul, zbuciumindu-se a se scula din pat; tacă-ți gura; că eu, care 
te-am făcut mitropolit, eu te dezmitropolesc. M-aţi popit voi, dar de mă voi îndrepta, pre mulți am să 
popesc şi eu!L14] Iar pre căţeaua asta voi s-o tai în patru bucăţi împreună cu ţîncul ei, ca să nu mai asculte 
sfătuirile boaitelor şi a duşmanilor mei. Minte acela ce zice că sînt călugăr! Eu nu sînt călugăr, sînt domn! 
Sînt Alexandru-vodă!. Săriţi, flăcăi! Unde-s voinicii mei?. Daţi! dați de tot! Eu vă poruncesc. Ucideţi-i 
pre toți. Nici unul să nu scape... A! mă-năduş! Apă! apă! apă! — şi căzu răsturnat pe spate, hîrcîind de 
turbare şi de mînie. 

Doamna şi mitropolitul ieşiră. La uşă îi întîmpinară Stroici şi Spancioc. 

- Doamnă! zise Spancioc apucînd de mînă pe Ruxanda, omul acesta trebuie să moară numaidecit. 
Iată un praf, pune-l în băutura lui. 

-Otravă! strigă ea, înfiorîndu-se. 

-  Otravă, urmă Spancioc. De nu va muri îndată omul acesta, viața măriei-tale şi a copilului 
acestui este în primejdie. Destul a trăit tatăl şi destule a făcut. Moară tatăl ca să scape fiul. 

O slugă ieşi. 

-Ce este? întrebă doamna. 

-Bolnavul s-a trezit şi cere apă şi pre fiul său. Mi-au zis să nu mă duc fără el. 

-Oh! vrea să-l omoare, răcni diuoasa mumă, strîngînd cu furie copilul la sîn. 

- Nu-i vreme de stat în gînduri, doamnă, adăogi Spancioc. Adă-ţi aminte de doamna lui Ştefăniţă- 
vodăliă] şi alege între bărbat şi între fiiu. 

-Ce zici, părinte! zise sărmana femeie, întumindu-se cu ochi lăcrîmători spre mitropolitul. 

- Crud şi cumplit este omul acesta, fiica mea; Domnul Dumnezeu să te povăţuiască. lar cu mă duc 
să gătesc tot pentru purcederea noastră cu noul nostru domn; şi pre cel vechi, Dumnezeu să-l ierte şi să te 
ierte şi pre tine. Zicînd aceste, cuviosul Teofan se depărtă. 

Ruxanda luă un pahar de argint plin de apă, pre care-l aducea sluga; şi apoi, mahinaliceşte şi silită 
mai mult de boieri, lăsă să cadă otrava în el. Boierii o împinseră în camera bolnavului. 

-Ce face? întrebă Spancioc pre Stroici, care crăpase uşa şi se uita. 

- Întreabă de fiul său — zice că vrea să-l vadă — cere de băut — doamna tremură — îi dă 
paharul — nu vre să-l iaie!. 

Spancioc sări şi scoase junghiul din cingătoare. 

-  Ba,îl1a, bea. Să-ţi fie de bine, măria-ta! 

Ruxanda ieşi tremurîndă şi galbănă şi, răzemîndu-se de părete: 

- Voi să daţi seamă înaintea lui Dumnezeu, zise suspinînd, că voi m-aţi făcut să fac acest păcat. 

Mitropolitul veni. 

-Sămergem, zise doamnei. 

-Dar cine va căuta de nenorocitul acesta? 

-Noi, răspunseră boierii. 

- Oh! părinte, ce mă făcuşi să fac! zise doamna cătră mitropolitul şi se duse cu el plîngînd. 

Amîndoi boierii intrară la bolnav. 


Otrava încă nu începuse a-şi face lucrarea. Lăpuşneanul sta întins cu fața în sus, liniştit, dar foarte 
slab. Cînd întrară boierii, el îi privi îndelung şi necunoscîndu-i, îi întrebă cine sînt şi ce voiesc? 

-Eu sînt Stroici, răspunse acesta. 

- Şi eu Spancioc, adăogi celalalt; şi aceea ce voim este să te vedem pîn-a nu muri, cum ţi-am 
făgăduit. 

-Oh! vrăjmaşii mei! suspină Alexandru. 

- Eu sînt Spancioc, urmă acesta, Spancioc pre care ai vrut să-l tai, cînd ai ucis 47 de boieri şi 
care a scăpat din ghearile tale! Spancioc, a cărui avere ai Jăfuit-o, lăsîndu-i femeia şi copiii să 
cerşătorească pe la uşile creştinilor. 

-Ah! ce foc simt că mă arde, strigă bolnavul, apucîndu-se cu minile de pîntece. 

-Zi Acum slobozeşte, căci ai să mori. Otrava lucrează. 

- Oh! m-aţi otrăvit, nelegiuiților! Doamne! fie-ţi milă de sufletul meu! O, ce foc! Unde-i doamna? 
Unde-i copilul meu? 

- S-au dus şi te-au lăsat cu noi. 

- S-au dus şi m-au lăsat! m-au lăsat cu voi! Oh! omorîţi-mă, să scap de durere! Oh! înjunghe-mă 
tu, tu eşti mai tînăr, fie-ţi milă! scapă-mă de durerile ce mă sfişie! înjunghe-mă! zise, întumindu-se spre 
Stroici. 

- Nu-mi voi spurca vitejescul junghi în sîngele cel pîngărit a unui tiran ca tine. 

Durerile creşteau. Otrăvitul se zbuciuma în convulsii. 

Oh! strigă, îmi arde sufletul! oh! dați-mi apă. dați-mi ceva să beau! 

- lată, zise Stroici, luînd paharul de argint de pe masă; au rămas drojdiile otrăvii. Bea şi te 
răcoreşte. 

- Ba; ba, nu, nuvreu, zise bolnavul strîngînd dinţii. 

Atunci Stroici îl apucă şi-l ţinu neclintit; iar Spancioc, scoțind cuțitul din teacă, îi descleştă cu 
vîrful lui dinţii şi îi turnă pe gît otrava ce mai era în fundul păharului. 

Lăpuşneanul, mugind ca un taur ce vede trunchiul şi securea ce a să-l lovească, voi a se-nturna cu 
faţa spre părete. 

- Ce, vrei să nu ne mai vezi? ziseră boierii. Ba, se cade spre osînda ta să ne priveşti; învaţă a 
muri, tu care ştiai numai a omori. Şi apucîndu-l amindoi, îl ţineau nemișcat, uitîndu-se la el cu o bucurie 
infernală şi mustrîndu-l. 

Nenorocitul domn se zvîrcolea în spasmele agoniei; spume făcea la gură; dinţii îi scrîşneau şi ochii 
săi sîngeraţi se holbaseră; o sudoare înghețată, tristă a morții prevestitoare, ieşea ca nişte nasturi pe 
obrazul lui. După un chin de jumătate ceas, în sfîrşit, îşi dete duhul în mîinile călăilor săi. 

Acest fel fu sfîrşitul lui Alexandru Lăpuşneanul, care lăsă o pată de sînge în istoria Moldaviei. 

La monastirea Slatina, zidită de el, unde e îngropat, se vede şi astăzi portretul lui şi a familiei 

sale. 

